Letalnica

Letalnica bratov Gorišek (norsk: Skiflygingsbakken Brødrene Gorišek), vanligvis omtalt som Letalnica, er en skiflygingsbakke i Planica i Slovenia. Bakken har K-punkt 200 meter og bakkestørrelse 240 meter, og er med det like stor som Vikersundbakken. Fra 1987 og til den nye Vikersundbakken sto ferdig i 2011 ble alle verdensrekorder i skiflyging satt i denne bakken. Bakken er eid av ŠD Planica. Bakkerekorden, som for øyeblikket er synonym med verdensrekorden, er på 254,5 meter, satt av slovenske Domen Prevc i verdenscupen 30. mars 2025. Dette var første verdensrekorden i bakken siden Bjørn Einar Romøren hoppet 239 meter 20. mars 2005. Historie Den første hoppbakken i Planica ble bygd før 1930. Verdens første skiflygingsbakke ble konstruert av Janez Rožman og Stanko Bloudek, og ble åpnet i 1934. I den bakken satte Birger Ruud (Norge) verdensrekord med 92 meter samme år, og østerrikske Sepp Bradl ble den første til å hoppe over 100 meter da han hoppet 101 meter der i 1936. Etter at den siste verdensrekorden der ble satt i 1948 (Fritz Tschannen (Sveits), 120 meter), falt bakken i bakleksa, fordi beliggenheten gjorde at bakken ikke kunne utvides særlig mye mer. På 1960-tallet konstruerte brødrene Lado og Janez Gorišek en ny skiflygingsbakke ikke langt unna den gamle bakken. Den nye bakken overtok navnet Velikanka (norsk: Storbakken) fra den gamle bakken, og ble tatt i bruk under skiflygingsuka i 1969. Bjørn Wirkola (Norge) satte den første verdensrekorden i den nye skiflygingsbakken med 156 meter 21. mars 1969. Det første VM i skiflyging ble arrangert i Planica i 1972. Siden har skiflygings-VM blitt arrangert i denne bakken i 1979, 1985, 1994, 2004 og 2010. Utenom VM arrangeres avslutningsrennene i verdenscupen i denne bakken, og sammenlagtturneringen Planica 7 har blitt arrangert siden 2018. Foran VM i skiflyging 2004 ble bakken oppkalt etter konstruktørbrødrene Gorišek, og fikk navnet Letalnica bratov Gorišek. I tillegg til skiflygingsbakken består hoppanlegget i Planica av en storbakke med størrelse K125 (HS139) og normalbakke K95 (HS104), samt mindre bakker med K72, K56, K41, K28 og K13. Stor- og normalbakken ligger der den gamle skiflygingsbakken Bloudkova velikanka lå. Den tidligere normalbakken Normalna Bloudkova skakalnica (K90, HS100) ble revet etter den siste ombyggingen av Bloudkova velikanka. Alle bakkene bortsett fra skiflygingsbakken er utstyrt med plastmatter til sommerbruk. Bakkerekorder Menn Kvinner Viktige renn Inkluderer VM i skiflyging, verdenscuprenn og skiflygingsuke. Referanser Kilder Skisprungschanzen-Archiv: Planica (Letalnica) Planica 1934-2011: All international competitions, all podium winners and competitors with the longest ski jumps and flights Liste over slovenske skiflygingsrekorder og bakkerekorder i Planica (slovensk) Skispringen.com: Weltrekord Skifliegen - complete list (foruminnlegg 5. mars 2009, redigert 16. juni 2009) Eksterne lenker (en) Letalnica bratov Gorišek – kategori av bilder, video eller lyd på Commons